L. Žitňanská, poslankyňa: (2009-04-29):
V prvom rade opakovane navrhujem, aby sme zaviazali štátnu správu využívať elektronickú aukciu na nákup tovarov vždy, keď je to vzhľadom na povahu tovaru alebo služby možné. Naozaj sledujem túto problematiku a vidím, že obce, mestá, ktoré začali pracovať s týmto systémom, majú výrazné úspory. Tá úspora je naozaj priemerne zhruba 10 %. To je výrazná úspora, ktorá v štátnom rozpočte predstavuje 10 mld. – 15 mld. Sk, ak vychádzam z čísiel, za koľko sa verejne obstarávalo v roku 2007. Samozrejme, ministerstvá môžu tieto systémy využívať bez toho, aby sme im to uložili zákonom. Ale nevyužívajú ich, a preto si myslím, že dnes, keď prvoradou úlohou je šetriť, a vláda chce šetriť, tak musíme všetkým, ktorí takýmto spôsobom šetriť môžu, ale nechcú, lebo to nerobia, uložiť to zákonom. Po druhé, navrhujeme opakovane, aby nebolo možné vylúčiť uchádzača z tendra len preto, hovorím, len preto, že dal najnižšiu cenu. Opakovane upozorňujem alebo argumentujem aj tendrom na elektronické mýto. Myslím si, že tento luxus si dnes, keď potrebujeme šetriť peniaze štátneho rozpočtu a verejné zdroje vôbec, nemôžeme dovoliť. A, po tretie, navrhujeme, aby ministerstvo financií bolo zaviazané vytvoriť katalóg tovaru s cenovými limitmi, za ktoré sa budú štandardné tovary, ktoré potrebuje štátna správa, verejná správa pre zabezpečenie svojich potrieb, nakupovať. Naozaj nie je jedno, či sa na bežné potreby kupujú miliónové autá alebo stotisícové autá. A v porovnateľných krajinách to existuje, existujú katalógy tovarov, kde je jasne povedaný cenový strop pre tú-ktorú kategóriu úradníka, na aké auto, na aké pero, na akú kategóriu vybavenia kancelárie má nárok. To je normálne. Tak si myslím, že niečo také by mala urobiť aj naša vláda, resp. ministerstvo financií. Tento môj návrh na to, aby sme zaviazali ministerstvo financií vydať takýto katalóg, ten prešiel ako pozmeňujúci návrh v ústavnoprávnom výbore a je súčasťou spoločnej správy ako body 1 a 11. Preto tento návrh nepredložím v podobe pozmeňujúceho návrhu, ale upozorňujem na to, že je to návrh pod bodmi 1 a 11 spoločnej správy s odporúčaním gestorského výboru neschváliť ich. Ja, samozrejme, apelujem na túto snemovňu, aby o bodoch 1 a 11 spoločnej správy hlasovala za. A dovolím si ale predložiť v mojom pozmeňujúcom návrhu iný návrh, kde reagujem aj na list, ktorý, myslím, poslala všetkým poslancom tohto parlamentu Transparency International Slovensko počas tejto schôdze. A to je korekcia návrhu pána poslanca Madeja a Pelegriniho v tom, kde predložený návrh zákona hovorí o limite pre neprioritné služby. Ja si myslím v zhode s Transparency, ale pokiaľ ja viem, už dnes k tomu nemá výhrady ani Úrad pre verejné obstarávanie, aby neexistovali žiadne limity, pokiaľ ide o neprioritné služby, aby neprioritné služby išli tiež  v štandardnom režime. Nie je to proti právu EÚ. Dnes, pokiaľ viem, aj pracovníci Úradu pre verejné obstarávanie sú si vedomí toho, že poradenské služby, právne služby a tak ďalej sú problematické a nie je dôvod, aby boli vyňaté zo štandardného režimu verejného obstarávania, ani keď ide o zákazku pod 100 mil. korún, o to viac že 100 mil. za advokátske, poradenské a iné podobné služby nie je malá čiastka peňazí, pochopiteľne. Čiže apelujem na túto snemovňu, aby schválila body 1 a 11 spoločnej správy, pretože tým schváli to, aby vláda musela vydať katalóg tovarov s cenovými limitmi, za ktoré bude verejná správa nakupovať tovary pre bežnú spotrebu. A zároveň predkladám môj pozmeňujúci návrh, ktorý obsahuje tri návrhy, a síce, po prvé, povinnosť používať elektronickú aukciu, po druhé, neprioritné služby zaradiť medzi štandardnú kategóriu verejného obstarávania bez akýchkoľvek limitov a, po tretie, aby jediným dôvodom pre vylúčenie z tendra nemohlo byť to, že uchádzač dal najnižšiu cenu. Dovolím si teraz predložiť tento pozmeňujúci návrh. Bod 1 pozmeňujúci návrh k návrhu zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 918). V článku I body 1 až 3 znejú: Bod 1. V § 25 sa vypúšťa odsek 2. Doterajší odsek 3 sa označuje ako odsek 2. Bod 2. V § 42 sa vypúšťa odsek 3. Doterajšie odseky 4 až 10 sa označujú ako odseky 3 až 9. Bod 3. V § 42 ods. 3 písm. b) sa vypúšťajú slová „alebo 3“. Bod 2 môjho pozmeňujúceho návrhu. V článku I sa za pôvodný bod 3 vkladajú nové body 4 a 5, ktoré znejú: Bod 4. V § 42 sa vypúšťa odsek 4. Doterajšie odseky 4 až 9 sa označujú ako odseky 3 až 8. Bod 5. V § 43 odsek 3 znie: „Vo verejnej súťaži, v užšej súťaži alebo v rokovacom konaní so zverejnením verejný obstarávateľ a obstarávateľ pri zadávaní zákazky použije elektronickú aukciu, ak možno presne určiť technické požiadavky týkajúce sa predmetu zákazky. Verejný obstarávateľ a obstarávateľ môže použiť elektronickú aukciu aj pri zadávaní zákazy v rámci dynamického nákupného systému a pri opätovnom otvorení súťaže medzi všetkými účastníkmi rámcovej dohody. Pri elektronickej aukcii sa § 41 nepoužije.“ Bod 3 môjho pozmeňujúceho návrhu. V článku I sa za pôvodný bod 5 vkladá nový bod 8, ktorý znie: „Za § 155b sa dopĺňa § 115c, ktorý vrátane nadpisu „Prechodné ustanovenia k úpravám účinným od 1. júla 2009“ znie: „Verejná súťaž, užšia súťaž, rokovacie konanie so zverejnením, súťažný dialóg, súťaž návrhov alebo koncesia, ktoré sa vyhlásia do 1. júla 2009, sa dokončí podľa doterajších predpisov.“.“ Návrh som odôvodnila. Poprosím ale, aby nedošlo ku kolízii môjho pozmeňujúceho návrhu a spoločnej správy, v spoločnej správe vyňať body 2 a 3 spoločnej správy na osobitné hlasovanie. O nich sa môže hlasovať spoločne, o tých bodoch 2 a 3 spoločnej správy. Ďakujem pekne a ďakujem aj každému, kto podporí transparentnejšie verejné obstarávanie. Ďakujem pekne.